- Af skade bliver man klog. Sådan skriver Anders Pinderup i en mail til TV2 Nord, efter hans nystartede virksomhed Pinderup Træpiller er endt i et stormvejr, allerede før firmaet rigtig er startet op. Midt i energikrisen, hvor manglen på træpiller er stor, kom Anders Pinderup pludselig på banen med en melding om, at hans firma i den nordjyske by Agersted vil sælge træpiller til 3500 kroner per ton, svarende til halvdelen af markedsprisen. Men allerede før produktionen er i gang, dropper Anders Pinderup nu de storstilede planer i Agersted, hvor DSI Dantech ejer erhvervsbygningerne. - Ja, vi skal blankt erkende, vi helt klart havde forventet opstart af produktionen på adressen ejet af DSI Dantech, men de har nu trukket sig, hvorfor vi allerede har indledt forhandlinger om andre lokaliteter, skriver Anders Pinderup i en mail til TV2 Nord. - Men af skade bliver man klog, og da vi på ingen måde havde forventet så voldsom debat – ja, vi kan vel uden at blinke med øjnene kalde det shitstorm – holder vi indtil videre kortene tæt ind til kroppen i forhold til en ny placering af vores produktion, skriver han videre. I tæt dialog med kommunen Det er dermed uvist, hvor i Brønderslev Kommune den omstridte træpillefabrik nu vil slå anker. - Vi er på trods af alle rygter i positiv dialog med Brønderslev Kommune, som i den grad kan se det positive i, at vi kommer i gang hurtigst muligt, skriver Anders Pinderup. Han slår fast, at planen for en ny træpillefabrik i en nær fremtid ikke er skrinlagt. Tværtimod. Der har de seneste dage været stor tvivl om Pinderup Træpillers påståede planer. Måtte annullere alle ordrer Først kom det frem, at firmaet slet ikke har godkendelse til at producere træpiller, og siden har der været sået tvivl om, hvorvidt firmaet overhovedet kan levere træpiller til de mange kunder, der allerede har bestilt. Det fik tirsdag formiddag firmaet til at annullere alle ordre på træpiller til de mange danskere, der leder efter billige træpiller, mens priserne er eksploderet. - Vi har valgt at ophæve alle reservationer. Det har vi valgt at gøre, fordi rigtig mange er bange for, at vi snyder dem, skrev firmaet på Facebook. Borgmesteren i Brønderslev Kommune er ellers meget positiv overfor det nye firma, som trods en mediestorm fortsat vil slå sig ned i kommune. - Jeg vil rigtig gerne have en træpillevirksomhed, som laver flis om til træpiller, fordi flis stadig er billigt, siger Mikael Klitgaard (V) til TV2 Nord. Han fortæller, at Pinderup Træpiller fortsat mangler at sende en ansøgning, så firmaet kan blive godkendt til at producere de eftertragtede træpiller.

Referat:
Efter en mediestorm rykker Pinderup Træpiller nu til en anden adresse i Nordjylland.